**אפּיק גיימס נגד אפל** (באנגלית: **Epic Games v. Apple**) היא תביעה משפטית, שהתנהלה בבית המשפט הפדרלי של ארצות הברית במחוז צפון קליפורניה. התביעה, שהוגשה באוגוסט 2020 על ידי חברת אפיק גיימס נגד חברת אפל נוגעת להתנהלות אפל ב-App Store, חנות האפליקציות שלה בפלטפורמות iOS.

על פי מדיניות אפל, רכישות בתוך האפליקציה בפלטפורמת iOS אפשריות רק דרך ה-App Store, ועבור רכישות אלה אפל גובה עמלה של 30%. מייסד אפיק גיימס, טים סוויני, ערער בעבר על 30 אחוזי העמלה שגובה אפל על כל רכישה שמתבצעת בחנות שלה. בעקבות סכסוך הנוגע למשחק המצליח פורטנייט שאותו פיתחה, אפיק ניסתה לקרוא תיגר על מדיניות אפל ותנאי השימוש בחנות האפליקציות שלה.

ב-13 באוגוסט 2020 הטמיעה אפיק גיימס שינויים במשחק פורטנייט בפלטפורמות iOS בכוונה לעקוף את מערכת התשלומים של חנות היישומים של אפל, והציעה לצרכנים אפשרויות תשלום אחרות ואף עודדה אותם לבחור בהן באמצעות מתן הנחות. אפל בתגובה הסירה את המשחק מחנות האפליקציות, מה שהוביל את אפיק להגשת התביעה.

אפל הגישה תביעה נגדית וטענה כי המהלך של אפיק מהווה הפרה של תנאי החוזה שהיה מתוכנן מראש.

המשפט החל ב-3 במאי 2021.

אפיק גיימס הגישה באותו יום תביעה נוספת נגד חברת גוגל, הקוראת תיגר על התנהלותה הדומה של גוגל בחנות האפליקציות Google Play עבור פלטפורמת אנדרואיד, וזאת לאחר שגם גוגל הסירה את פורטנייט מחנות האפליקציות שלה מסיבות הדומות לאלו של אפל. עם זאת, גוגל הדגישה כי המצב המשפטי בעניינה אינו זהה לזה של אפל.

רקע
---

כבר בשנת 2015, מייסד ומנכ"ל אפיק גיימס, טים סוויני, הטיל ספק בצורך של חנויות דיגיטליות כמו סטים, App Store ו-Google Play לדרוש 30% עמלה על כל רכישה שמתבצעת. הוא טען כי כאשר מתחשבים בשיעורי הפצת התוכן הנוכחיים וגורמים אחרים הנדרשים לתחזוקה שוטפת, 8% עמלה אמורים להיות מספקים על מנת להפעיל חנויות דיגיטליות באופן רווחי. 30% עמלה אכן היו מקובלים בתעשיית המשחקים במחשבים אישיים, קונסולות, ומכשירים ניידים, ובהתייחס לכך, בשנת 2019 הצהיר סוויני כי העמלה הגבוהה הגיונית בקונסולות, מכיוון שבהן "יש השקעה עצומה בחומרה, הנמכרת לעיתים מתחת לעלות, ובקמפיינים שיווקיים בשותפות רחבה עם מפרסמים". על פי אפיק גיימס, אחד מהנימוקים ליצירת חנות המשחקים הדיגיטלית שלה, שהוקמה בדצמבר 2018, היה כדי לספק למפתחי משחקים פלטפורמת שיווק ומכירה שגובה עמלה נמוכה (12%).

כאשר פורטנייט התרחבה ממשחק בפלטפורמת המחשבים האישיים בלבד לפלטפורמות נוספות, אפיק גיימס ביקשה להציע בחינם את המשחק למכשירים ניידים. בתחילה אפיק שחררה את המשחק ללקוחות אנדרואיד, אך כדי להימנע מהעמלה שגובה גוגל על עסקאות בתוך האפליקציה, אפיק הציעה את המשחק באמצעות הורדה חיצונית באתר הרשמי של המשחק, ולא דרך גוגל פליי. הדבר הביא לפרצות אבטחה ולשיבוטים רבים שהתחזו לאפליקציית פורטנייט. באפריל 2020, אפיק נכנעה והעמידה את המשחק להורדה חינמית בגוגל פליי. מכיוון שאפל אינה מאפשרת התקנת אפליקציות חיצוניות בפלטפורמות iOS, אפיק מלכתחילה הציבה את פורטנייט ב-App Store כבר בשנת 2018.

באמצע שנת 2020 חזר סוויני על עמדתו בנוגע לעמלה שגובות אפל וגוגל, וזאת לנוכח שימוע גדול בקונגרס בארצות הברית, החוקר את ההגבלים העסקיים ורמיסת התחרות על ידי חברות הביג הטק, ובמהלך חקירות דומות שהתנהלו נגד אפל באיחוד האירופי. בראיון ל-CNBC אמר סוויני כי "אפל נעלה את המערכת שלה ויצרה מונופול מוחלט על הפצת תוכנה". על גוגל אמר: "גוגל למעשה חונקת בכוונה חנויות מתחרות בכך שהיא מעמידה מכשולים וחסמים בממשק המשתמש". סוויני הצהיר עוד כי "אם כל מפתח היה יכול לקבל את התשלומים שלו ולהימנע מעמלה בשיעור של 30% על ידי אפל וגוגל, היינו יכולים להעביר את החיסכון לכלל הצרכנים, והשחקנים שלנו היו מקבלים מחירים טובים יותר על הפריטים שאנו מציעים, וכך הייתה נוצרת תחרות כלכלית".

אפל טענה כי עמלת ה-30% משקפת את הערך העצום של App Store, ומעבר לערך הגלוי שהיא מציעה למפתחים, העמלה מכסה את "הטכנולוגיה של אפל, הכלים, התוכנות לפיתוח ובדיקות אפליקציות, מאמצי שיווק, שירות לקוחות ברמה גבוהה והפצת אפליקציות של מפתחים ואת התוכן הדיגיטלי שלהם." אפל טענה עוד כי היא דורשת מאפליקציות להשתמש ב-App Store כדי "להבטיח שאפליקציות בפלטפורמת iOS עומדות בסטנדרטים הגבוהים של אפל לפרטיות, אבטחה, תוכן ואיכות", וכן להימנע מחשיפת משתמשי iOS לסיכונים מחנויות חלופיות.

הסוגיה המשפטית שעל הפרק היא האם השליטה של אפל בחנות האפליקציות של iOS היא מונופול או לא. לטענת אפיק, אפל היא מונופול למכשירי iOS, ולכן התנהגותה בהגבלת מערכות תשלום וחנויות דיגיטליות חלופיות היא נוגדת תחרות. מנגד, אפל טוענת כי לשוק בו אפיק משתתפת ישנן פלטפורמות מרובות, לא רק iOS, ומנקודת מבט זו, אפל איננה מונופול.

תחילת הליכים משפטיים
--------------------

בראיון ל-CNN הצהיר סוויני כי מספר חודשים לפני אוגוסט 2020 אפיק גיימס תכננה דרך פעולה תחת שם הקוד "Project Liberty" (תרגום חופשי: "פרויקט חירות"), במטרה לאלץ את אפל וגוגל לשנות את תנאי השימוש בחנויות שלהם, או שיפתחו נגדן בהליכים משפטיים.

ב-13 באוגוסט 2020 הטמיעה אפיק גיימס את השינויים ועדכנה את פורטנייט בכל הפלטפורמות, כולל גרסאות iOS ו-Android. השינוי היה הוזלת מחיר מטבעות המשחק ב-20% עבור שחקנים שרכשו אותם ישירות מהחנות של אפיק. משתמשי iOS ואנדרואיד שבקשו לרכוש את המטבעות דרך חנויות האפליקציות של אפל או גוגל לא קיבלו הנחה זו, מכיוון שלדברי אפיק, עקב העמלה הגבוהה שגובות אפל וגוגל, אין באפשרותה להחיל את ההנחה גם לאמצעי תשלום זה. בתוך שעות, הן אפל והן גוגל הסירו את פורטנייט מחנויות האפליקציות שלהן וציינו כי עקיפת מערכות התשלומים שלהן מהווה הפרה של תנאי השירות.

אפיק גיימס הגישה מיידית תביעות נפרדות נגד אפל וגוגל בבית המשפט הפדרלי במחוז צפון קליפורניה, בגין התנהגות מונופוליסטית ונוגדת תחרות, שנסובה סביב חנות האפליקציות ומערכות התשלומים שלהן. אפיק טענה כי התנהלות זו מהווה הפרה של חוק שרמן, החוק הפדרלי בנושא הגבלים עסקיים, ושל החוק בקליפורניה האוסר על התנהלות נוגדת תחרות. במקביל וכחלק מהתביעה נגד אפל פרסמה אפיק סרטון בשם "Nineteen Eighty-Fortnite", המהווה פרודיה לתשדיר הפרסומת "1984" של אפל, שלטענת אפיק שימשה את אפל כדי לערער על הנתח הגדול שהיה ל-IBM בשוק המחשבים באותה תקופה.

בתביעתה נגד גוגל טענה אפיק את אותו הדבר, והוסיפה כי ההגבלות שמציבה גוגל מונעות עסקאות במשחקי פורטנייט שלא הותקנו דרך חנות האפליקציות בטלפונים חכמים מסוג LG ו-OnePlus. לטענת אפיק, "על אף הבטחותיה של גוגל להפוך את מכשירי אנדרואיד פתוחים לתחרות, גוגל הקימה חסמים חוזיים וטכנולוגיים המונעים תחרות בהפצת אפליקציות למשתמשי אנדרואיד, וכך היא מבטיחה שרוב האפליקציות יורדו מהחנות שלה". בתגובה לתביעה, הצהירה גוגל: "יש לנו מדיניות עקבית שהוגנת כלפי מפתחים שבחרו להשתמש בחנות האפליקציות' אשר שומרת עליה בטוחה למשתמשים. אף על פי שהמשחק פורטנייט נותר זמין באנדרואיד, איננו יכולים להפוך אותו לזמין בחנות מכיוון שהוא מפר את המדיניות שלנו. עם זאת, אנו מברכים על ההזדמנות להמשיך בדיונים עם אפיק גיימס ולהחזיר את פורטנייט ל-Google Play".

בתגובות ברשתות החברתיות כתב סוויני כי אפיק פתחה במהלכים הללו כי "אנו נלחמים למען חירותם של בעלי טלפונים חכמים להתקין אפליקציות מכל מקור שיבחרו, למען החופש של מפתחי אפליקציות לבחור איך להפיץ אותן, ולמען החופש של שתי הקבוצות לעשות עסקים באופן ישיר. הטיעון הנגדי העיקרי הוא: 'יצרני טלפונים חכמים יכולים לעשות מה שהם רוצים', וזוהי תפיסה איומה. לכולנו יש זכויות, ואנחנו צריכים להילחם כדי להגן על זכויותינו מפני מי ששולל אותן מאיתנו".

בשני כתבי התביעה אפיק לא ביקשה פיצויים כספיים, אלא במקום זאת ביקשה "הקלות אשר יאפשרו תחרות הוגנת בשני שווקים מרכזיים אלה, המשפיעים ישירות על מאות מיליוני צרכנים וכעשרות אלפי מפתחי אפליקציות".

ב-17 באוגוסט 2020 הודיעה אפל לאפיק כי עד ליום ה-28 באותו החודש היא תבטל את רישיונות וחשבונות המפתח שלה, ותמנע ממנה גישה לכלי פיתוח האפליקציות בפלטפורמות iOS ו-macOS. אפיק הגישה בקשה לצו מניעה זמני, במטרה להחזיר את פורטנייט אל חנות האפליקציות, ולמנוע את הסרת חשבונות המפתחים שלה ואת חסימת גישתה לכלי הפיתוח. טענתה של אפיק הייתה כי חסימתה תשפיע על יכולתה לעדכן את המנוע הגרפי שלה: Unreal Engine, דבר שישפיע על כל המפתחים שהשתמשו במנוע זה. חברת מיקרוסופט תמכה בעמדה זו וכתבה: "מניעת גישה של אפיק לכלי הפיתוח של אפל תפגע במנוע הגרפי: Unreal Engine ב-iOS ו-macOS ותציב בחיסרון מהותי את כל המפתחים שפיתחו משחקים המבוססים עליו".

בתגובה לצו המניעה טענה אפל כי אפיק פנתה אליה ביוני 2020 בבקשה להיתר מיוחד לקבל תשלום מלקוחות באופן ישיר ולא דרך ה-App Store, וכשאפל לא אפשרה זאת, פנתה אליה אפיק שוב ב-13 באוגוסט 2020 בהצהרה לפיה בכוונתה להפר את תנאי השימוש בחנות. אפל ביקשה מבית המשפט לדחות את הבקשה לצו המניעה, וטענה כי אפיק בעצמה יצרה את מצב החירום שבו היא נמצאת.

לאחר שימוע שהתקיים ב-24 באוגוסט 2020 נעתר בית המשפט לבקשתה של אפיק למנוע את הסרת רישיונותיה ואת גישתה לכלי הפיתוח עבור iOS ו-macOS, אך לא ביטל את החלטת אפל להסיר את פורטנייט מחנות האפליקציות. השופטת איבון גונזלס-רוג'רס כתבה כי הסרת רישיונות המפתחים תהווה "פגיעה משמעותית הן בפלטפורמת Unreal Engine עצמה, והן בתעשיית המשחקים באופן כללי". בהתייחס לכך כתבה השופטת כי "אפל בחרה לפעול באופן אגרסיבי באיום בצעד זה". בעניין פורטנייט, רוג'רס הסכימה עם אפל כי אפיק אחראית למצב בו היא נמצאת, והוסיפה כי לדעתה "לא ניתן לטעון לנזק בלתי הפיך כשאתה זה שגרם לנזק בעצמך".

ב-28 באוגוסט הקפיאה אפל את חשבון המפתחים של אפיק ב-iOS. פעולה זו מנעה מאפיק להעלות חומרים חדשים לחנות האפליקציות, אך עדיין אפשרה לה להמשיך לפתח ולעדכן את המנוע הגרפי שלה, כפי שבית המשפט קבע.

### תביעה נגדית

ב-8 בספטמבר 2020 הגישה אפל תביעה נגד אפיק גיימס בגין הפרת חוזה.

אפל האשימה את אפיק בהתנהגות זדונית שמטרתה להונות, ותבעה פיצויים כספיים בגין הנזקים שנגרמו למוניטין שלה כתוצאה מפעילותם של שחקני פורטנייט מתוסכלים, וכתוצאה מקמפיין יחסי ציבור שליליים נגד אפל, שכלל גם סרטון שפרסמה אפיק שמהווה פרודיה על הפרסומת "1984" המיתולוגית של אפל. בנוסף לכך, אפל דרשה גם את השבת ההפסדים שנגרמו לה מ-13 באוגוסט 2020: היום בו הוטמעו השינויים שאפשרו לעקוף את מערכת התשלומים שלה. אפל לא נקבה בסכום הפיצוי אותו היא דורשת.

בנובמבר 2020 בית המשפט דחה את בקשתה של אפל לפיצויים כספיים.

### שימוע מקדים

במהלך השימוע המקדים שהתקיים ב-28 בספטמבר 2020 בחנה השופטת גונזלס-רו'גרס את האפשרות לקיים את המשפט עם חבר מושבעים. רוג'רס טענה כי לדעתה חשוב להבין מה אנשים חושבים, הן כצרכנים והן כמפתחי אפליקציות. אפל ואפיק גיימס טענו יחד שהתיק צריך להמשיך להתנהל תחת הכרעתו של שופט/ת ולא חבר מושבעים. השופטת נעתרה לבקשת שני הצדדים, וקבעה כי המשפט יחל במאי 2021.

השופטת גונזלס-רו'גרס סירבה לבקשתה של אפיק לצו זמני אשר יאלץ את אפל להחזיר את פורטנייט לחנות במצבה הנוכחי (עם מערכת התשלומים של אפיק ולא של אפל). עם זאת, את צו המניעה הזמני שנתנה בעבר, שאסר על אפל לחסום את חשבונות המפתח וגישת אפיק לכלי הפיתוח – היא הפכה לקבוע, וזאת על מנת שאפיק תוכל להמשיך לעבוד על המנוע הגרפי שלה.

בכתב ההחלטה קבעה השופטת כי היבט מרכזי בבחינת התיק יהיה טענתה של אפיק שחנות האפליקציות של אפל היא ייחודית. היא התייחסה לטיעונים בעניין ההתנהגות המונופוליסטית של אפל ותהתה מדוע טיעון זה מוגבל לחנות האפליקציות של אפל ולא לחנויות דיגיטליות אחרות של חברות כמו נינטנדו, מיקרוסופוט וסוני. עוד כתבה גונזלס-רו'גרס: "בטרם החלטה סופית צריך להבין היטב את ההשפעות על מודל 'הגן הסגור', בהתחשב בהשלכות המשמעותיות עבור סוני, נינטנדו, מיקרוסופט ופלטפורמות המשחקים שלהן".

### דיון מקדמי

בדצמבר 2020 הצהירה פייסבוק על תמיכה מלאה באפיק גיימס בתביעתה נגד אפל. פייסבוק הייתה בסכסוך עם אפל עקב מדיניות אפל בחנות האפליקציות ובענייני פרטיות. היא הצהירה שבכוונתה לשתף את אפיק בחומרים שאספה בעצמה נגד אפל.

גם אפל בקשה לאסוף חומרים, וזימנה מ-Valve רשומות ונתוני מכירות של מאות משחקים שנמכרו בחנות הדיגיטלית שלה: סטים. טענתה של אפל הייתה ש-Steam היא מתחרה ישירה של אפיק גיימס בתחום המשחקים במחשב האישי. Valve סרבה לבקשות אלה בטענה שבקשותיה של אפל נרחבות למדי ושהן אינן קשורות כלל למחלוקת עם אפיק. לדברי Valve, המשחק פורטנייט כלל לא נמכר בחנות שלה, והיא אינה מתחרה כלל בתחום הטלפונים הניידים, שזהו התחום שסביבו מתנהלת המחלוקת. לטענתה, אפל משתמשת בה כקיצור דרך להשגת כמות עצומה של נתוני צד שלישי. Valve בקשה מבית המשפט לבטל את הזימון שהגישה אפל בטענה כי: "איכשהו, במחלוקת על אפליקציות בשוק הניידים, יצרנית בשוק המחשב האישי שכלל לא משתתפת בשוק הניידים מוצגת כ'דמות מפתח'. היא לא. המידע החסוי והרגיש שאפל מבקשת באופן נרחב אינו מעיד על גודל השוק הרלוונטי או פרמטרים אחרים בו".

בית המשפט פסק לטובת אפל וחייב את Valve למסור נתונים בטענה ש-Valve אינה הגורם היחיד ממנו אפל מבקשת מידע, ולכן הבקשות של אפל אינן בלתי הגיוניות.

המשפט
-----

המשפט החל ב-3 במאי 2021. בשל אופיו של התיק דרשה השופטת גונזלס-רוג'רס את נוכחותם הפיזית של כל הצדדים בבית המשפט, תוך נקיטת אמצעי זהירות בשל מגפת הקורונה.

המשפט התנהל במשך שלושה שבועות. שלב העדויות הסתיים ב-21 במאי 2021. שלב הסיכומים הסתיים ב-24 במאי 2021.

בין הדיונים הרבים שהתנהלו במשפט:

* סוגיית הגדרת מנוע החיפוש בפלטפורמות iOS עלתה לדיון על ידי עורך הדין המייצג את אפיק גיימס. לדבריו, חברת גוגל משלמת לאפל כ-10 מיליארד דולר בשנה עבור הגדרת מנוע החיפוש שלה כברירת מחדל בפלטפורמות iOS.
* השופטת גונזלס-רוג'רס העלתה את סוגיית שביעות רצונם של מפתחים מחנות האפליקציות של אפל. על פי סקר שצוטט בדיון, רק 39% מהמפתחים הביעו שביעות רצון. בתגובה לכך, מנכ"ל אפל, טים קוק, טען שהחנות דואגת קודם כל למשתמשים ולכן תמיד יהיו חיכוכים בין אפל לבין מפתחי האפליקציות.
* אפל הגנה על הנוהל שלה לעשות שימוש באוצרות תוכן בחנות האפליקציות שלה. הנוהל המדובר מגביל חברות כמו GeForce, גוגל ומיקרוסופט ומונע מהן להציע ללקוחותיהן אפליקציות המספקות שירותי הזרמת משחקים בפלטפורמת iOS. עקב הגבלה זו, שירותים אלה מתאפשרים רק דרך הדפדפנים ספארי או גוגל כרום, ולא באמצעות אפליקציה ייעודית. הסיבה להגבלה זו היא דרישתה של אפל לאשר ולאחסן בחנות כל אפליקציה ותוכן, ואילו אפליקציה אשר מציעה משחקים אחרים בתוכה היא כמו חנות נפרדת שמוסיפה תוכן שלא תלוי כלל בתנאי השימוש של אפל. להגנתה, השתמשה אפל בדוגמה ממקרה שקרה לאפיק בחנות הדיגיטלית שלה: לחנות של אפיק הועלה תוסף של חברת itch.io, המציע משחקי אינדי. מכיוון שבאותו תוסף אין שום בקרת תוכן, הועלו דרכו תכנים למבוגרים בלבד, אשר מפרים את תנאי השימוש של אפיק עצמה. לדברי אפל, מדיניותה אשר מחייבת בקרת תוכן לכל אפליקציה בנפרד מונעת מקרים כגון זה. אפיק בתגובה טענה שהתוסף המדובר הפיץ את התוכן רק ללקוחות itch.io, וכי אין היא אחראית על התכנים שהופצו בתוסף.
* הועלתה לדיון סוגיית מדיניות אפל המונעת ממפתחים להפנות לקוחות לחנויות אפליקציות אחרות ומערכות תשלומים אלטרנטיביות, העוקפות זו של אפל. בהתאם לפסק דין מ-2018 של בית המשפט העליון בארצות הברית, מדיניות זו היא מקובלת בארצות הברית במידה מסוימת, כל עוד לא הוכח נזק לשני הצדדים. אפיק ניסתה להוכיח שמדיניות זו כן גרמה לה נזק כיוון שאפל גובה עמלה גבוהה למדי, ובאותו הזמן גם אוסרת על מפתחים להפנות את לקוחותיהם לאופציות אחרות.
* אפל ואפיק גיימס דנו בסוגיה: האם יש להגדיר אפליקציות כמו מיינקראפט ורובלוקס כ"משחקים" או כ"מטא-יקומים" (באנגלית: metaverse, מונח המתאר פלטפורמה המספקת מציאות וירטואלית וחברתית המשותפת בין גיימרים). שתי החברות הסכימו כי אפליקציית מיינקראפט היא "משחק", אך לא הסכימו כיצד יש להגדיר את רובלוקס. אפיק טענה כי רובלוקס היא כמו פורטנייט, מטא-יקום, ואילו אפל טענה שמדובר במשחק יחיד שהמשחקים שבתוכו הם "חוויות", בהשוואה לעולמות בתוך מיינקראפט. כתוצאה מכך, במאי 2021 הסירה רובלוקס את המיתוג "משחק" מאתר האינטרנט שלה, והחליפה אותו ב"חוויות", במטרה לעמוד במדיניות חנות האפליקציות של אפל.

במהלך המשפט דלפו מספר מסמכים שהיוו חלק מראיות שני הצדדים. חלק מהמסמכים הכיל מידע חסוי השייך לחברות צד שלישי שכלל לא קשורות למחלוקת בין אפיק גיימס לאפל. המסמכים חשפו פרטים פנימיים על תעשיית הגיימינג, כמו פרטים כספיים של חנות האפליקציות של אפיק, את ניסיונה של אפיק לשכנע את סוני לאפשר משחקים חוצי פלטפורמות בקונסולת המשחקים שלה: סוני פלייסטיישן, ואת פנייתה של אפיק למיקרוסופט במטרה לשכנע אותה לאפשר משחקים חינמיים בפלטפורמת Xbox, ללא חיוב בדמי מנוי. מההדלפות עלה שגם חברת Walmart רצתה להוציא שירות הזרמת משחקים בענן, שירות שבסופו של דבר כלל לא הוכרז.

השופטת רוג'רס נקטה בצעדים על מנת למנוע הישנות הדלפות אלה.

פסק הדין
--------

פסק הדין ניתן ב-10 בספטמבר 2021.

השופטת רוג'רס פסקה לטובת אפל ב-9 מתוך 10 האישומים שהוגשו נגדה בתיק, כולל הסעיף הקשור באיסור קיומן של חנויות אפליקציות חיצוניות בפלטפורמות iOS וכן גם הסעיף הקשור ב-30% שאפל גובה כעמלה בעבור כל רכישה בחנות האפסטור.

השופטת פסקה לטובת אפיק גיימס בסעיף הקשור למניעת הפניית לקוחות לחנויות אפליקציות חיצוניות, והוציאה צו מניעה קבוע על פיו בתוך 90 ימים אפל תחדול למנוע ממפתחים להפנות משתמשים לחנויות חיצוניות על מנת להשלים את הרכישה. בנוסף לכך, פסקה השופטת שעל אפל לאפשר למפתחים לאסוף מידע בתוך האפליקציה כגון כתובות מייל, לשם ידוע משתמשים על קיומן של החנויות הללו.

בפסק הדין השופטת רוג'רס הגדירה את השוק שסביבו התקיים הדיון המשפטי וקבעה שהשוק המדובר הוא לא "משחקי וידאו", כפי שטענה אפל, וגם לא "חנות האפליקציות של אפל", כי שטענה אפיק גיימס – אלא "עסקאות דיגיטליות במשחקים במכשירים ניידים". רוג'רס הבחינה כי קהל היעד של משחקים בנייד שונה לחלוטין מקהל היעד בשוק משחקי המחשב או בקונסולות המשחקים, וכי משחקים בנייד משתמשים לרוב במודל עסקי לפיו המשחקים מוצעים בחינם אך כוללים תוספות שמוצעות בתשלום בתוך האפליקציה.

בהתבסס על הבחנות אלה, סברה רוג'רס כי שוק המשחקים בנייד שונה מהותית משוק משחקי הווידאו, וכי בהתאם להגדרת השוק הזו, אפל איננה מונופול – אלא לכל היותר דואופול לצד גוגל, עם תחרות ממתחרות כגון נינטנדו וגוגל סטדיה (שירות משחקים בענן מבית גוגל). רוג'רס הוסיפה כי בעוד אפל נהנית מנתח שוק ניכר של מעל 55%, אין פעילותה מגיעה לכדי מהווה מונופול בלתי חוקי.

לאור כל אלו פסקה השופטת כי אפיק גיימס לא הצליחה להוכיח כי אפל מפרה את חוקי ההגבלים העסקיים המדינתיים או הפדרליים, אך פסקה שאפל אכן הפרה את החוק הקליפורני נגד תחרות בלתי הוגנת בכך שמנעה ממפתחים להפנות משתמשים לחנויות אפליקציות ומערכי תשלום אחרים.

בהתאם לטיעוניה של אפיק גיימס הסכימה השופטת רוג'רס כי חלק מפעולותיה של אפל מהווה סיבה לדאגה, בעיקר לאור העדר התחרות בשוק העסקאות במשחקים בנייד, אך מאחר שקבעה שאפל היא לא מונופול אין ביכולתה להושיט סעד. רוג'רס קבעה כי העדר התחרות מעורר דאגה ושנראה כי שינוי מדיניותה של אפל בחנות האפליקציות שלה נובע מכך שאפל בעיצומו של דיון משפטי סביב מדיניות זו.

השופטת רוג'רס קבעה כי אף על פי ש-30 אחוזי העמלה שגובה אפל עשויים להיות לא מוצדקים ביחס לערך שאפל מציעה, ללא תחרות משמעותית המציעה אלטרנטיבה, היא לא תוכל להורות על שינויים. בנוסף לכך, רוג'רס שללה את עמדת אפיק לפיה אפל צריכה לחדול מלגבות עמלה בעבור כל רכישה-בתוך-האפליקציה, וציינה שלאפל יש זכות לגבות תשלום בעבור רישיון השימוש בקניין הרוחני שלה, ושעמלה זו מאפשרת לאפל לממש את זכותה באופן ישיר ויעיל.

השופטת רוג'רס פסקה נגד אפיק גיימס וקבעה על אפיק לשלם לאפל 3.6 מיליון דולרים, המהווים 30% מההכנסות במשך הזמן בו עקפה אפיק את מערך התשלומים של אפל. רוג'רס הוסיפה כי הטמעת השינויים באפליקציית פורטנייט אכן מהווה הפרה של החוזה שלה עם אפל, וכי העבירה שביצעה אפל נגד החוק בקליפורניה לא הייתה חמורה מספיק על מנת להצדיק את מעשיה של אפיק.

לאחר פסק הדין נציגה של אפל הצהיר כי "היום בית המשפט אישר את מה שידענו כל הזמן: חנות האפליקציות אינה מפרה את חוק ההגבלים העסקיים". מנכ"ל אפיק גיימס, טים סוויני הצהיר כי פסק הדין אינו מהווה זכייה עבור מפתחי האפליקציות או עבור הצרכנים, ושאפיק לא תחזיר את פורטנייט ל-iOS עד אשר אפיק תוכל להציע מערך תשלומים-בתוך-האפליקציה שיהווה תחרות הוגנת למערך התשלומים של אפל, על מנת להעביר את החיסכון למשתמשים.

ב-12 בספטמבר 2021 אפיק הודיעה על הגשת ערעור לבית המשפט הפדרלי התשיעי לערעורים, על מנת לערער על קביעתה של השופטת רוג'רס לפיה אפל לא מהווה מונופול. בהמשך לכך, ב-22 באותו החודש הכריז סוויני כי אפל הודיעה לאפיק גיימס שלא תאפשר את החזרת פורטנייט לאפסטור עד אשר יסתיימו כל ההליכים המשפטיים בין שתי החברות, תהליך שעל פי הערכותיו של סוויני יכול להמשך לכל הפחות 5 שנים.

השפעות ותגובות לתביעה
---------------------

* פייסבוק וספוטיפיי תמכו באפיק גיימס באופן פומבי, וציינו מחלוקות עבר בנוגע למדיניות אפל בחנות האפליקציות. לעומת זאת, אמזון הוזכרה כמי שאפל היטיבה את תנאי השימוש שלה בחנות האפליקציות.
* לאחר הסרתו של המשחק פורטנייט מחנות האפליקציות של אפל, לא ניתן היה להוריד אותו מחדש. מכירות פומביות של אייפונים שעליהם מותקן המשחק החלו באתר איביי, והמחיר ההתחלתי עמד על יותר מ-10,000 דולרים אמריקאים.
* בספטמבר 2020 הוקמה "הקואליצייה להוגנות באפליקציות" על ידי אפיק גיימס ועוד 13 חברות אחרות כמו ספוטיפיי, פרוטון מייל, ותאגיד Match Group, שבבעלותו טינדר ו-OkCupid, ועוד.
* ב-8 באוקטובר 2020 הכריזה מיקרוסופט על 10 עקרונות להגינות בהפעלת חנות האפליקציות שלה בפלטפורמת חלונות 10. על פי עקרונות אלה, מתחייבת מיקרוסופט לשקיפות בהנחיותיה לשימוש בחנות, לאי חסימה של אפליקציות מתחרות ולהימנעות מהסרת אפליקציות בשל המודל העסקי שלהן או האופן בו תשלומים מועברים בהן.
* בדצמבר 2020 הודיעה אפל כי היא תוזיל את העמלה בחנות האפליקציות שלה מ-30% ל-15%, עבור מפתחי אפליקציות שהכנסתם היא עד מיליון דולר, ובתנאי שהוגשה בקשה לכך.

אפיק גיימס נגד גוגל
-------------------

עם הגשת כתב התביעה נגד אפל, אפיק גיימס הגישה תביעה נפרדת באותו העניין גם נגד גוגל. גוגל הכריזה שהיא מנהלת משא ומתן עם אפיק גיימס בנפרד מאפל בהקשר לתיק זה.

על פי גוגל, עניינה שונה מהעניין שאיתו מתמודדת אפל, כיוון שמערכת ההפעלה אנדרואיד אינה מוגבלת כמו iOS. לעומת אפל, גוגל מאפשרת ליצרני טלפונים חכמים להפעיל חנות אפליקציות משלהן, בהתאם לשיקול דעתן. למרות זאת, נחשף כי גוגל שילמה ליצרניות טלפונים חכמים והציעה להן תמריצים כלכליים בכדי שלא תשלבנה במכשיריהן חנויות אפליקציות המתחרות בגוגל פליי.

קישורים חיצוניים
----------------

* Apple 1984 Super Bowl Commercial Introducing Macintosh Computer (HD), סרטון באתר יוטיוב (אורך: 1:03) (תשדיר פרסומת של חברת אפל שפורסם ב-1984)
* Nineteen Eighty-Fortnite, סרטון בערוץ "הערוץ הרשמי של פורטנייט", באתר יוטיוב (אורך: 0:48), 13 באוגוסט 2020 (סרטון אנימציה פרודי שחברת אפיק גיימס הוציאה על התשדיר המקורי של אפל)
* אתר האינטרנט הרשמי של אפיק גיימס.
* אתר האינטרנט הרשמי של אפל.

הערות שוליים
------------

1. ↑  רועי שפריר, ‏יצרנית פורטנייט במלחמת עולם נגד אפל, באתר ‏מאקו‏, 18 באוגוסט 2020
2. ↑  אפל נגד Epic: "רוצה שנהיה אנדרואיד, אבל אנחנו לא רוצים להיות אנדרואיד", באתר גיקטיים, ‏2021-05-04
3. ↑  Steam could be profitable with an 8% cut rather than 30%, says Tim Sweeney, PCGamesN (באנגלית בריטית)
4. ↑  "30% store tax is a high cost," says Sweeney as Fortnite skips Google Play, GamesIndustry.biz (באנגלית)
5. ↑  Allegra Frank, Epic Games is launching its own store, and taking a smaller cut than Steam, Polygon, ‏2018-12-04 (באנגלית)
6. ↑  Nick Statt, Epic gives in to Google and releases Fortnite on the Play Store, The Verge, ‏2020-04-21 (באנגלית)
7. ↑  Nick Statt, Fortnite is coming to Android this summer, The Verge, ‏2018-05-18 (באנגלית)
8. ↑  Kif Leswing, Why Apple's App Store is under fire, CNBC, ‏2020-06-18 (באנגלית)
9. ↑  Kif Leswing, Fortnite maker: 'Apple has locked down and crippled' the App Store, CNBC, ‏2020-07-24 (באנגלית)
10. ↑  Kyle Orland, Epic vs. Apple trial starts today—here’s what to expect, Ars Technica, ‏2021-05-03 (באנגלית אמריקאית)
11. ↑  "The Epic-Apple Lawsuit Probably Comes Down to One Legal Question". *Wired* (באנגלית אמריקאית). ISSN 1059-1028. נבדק ב-2021-05-26.
12. ↑  Shannon Liao, CNN Business, The man behind Fortnite is making the riskiest bet of his career. The payoff could be huge, CNN
13. ↑  Dieter Bohn, Fortnite for Android has also been kicked off the Google Play Store, The Verge, ‏2020-08-13 (באנגלית)
14. 1 2  Nick Statt, Epic Games is suing Apple, The Verge, ‏2020-08-13 (באנגלית)
15. ↑  Nicas, Jack; Browning, Kellen; Griffith, Erin (2020-08-13). "Fortnite Creator Sues Apple and Google After Ban From App Stores". *The New York Times* (באנגלית אמריקאית). ISSN 0362-4331. נבדק ב-2021-05-26.
16. ↑  Jay Peters, Google forced OnePlus to decimate a Fortnite launcher deal, claims Epic Games, The Verge, ‏2020-08-13 (באנגלית)
17. ↑  Russell Brandom, Epic is suing Google over Fortnite’s removal from the Google Play Store, The Verge, ‏2020-08-13 (באנגלית)
18. ↑  Nick Statt, Epic CEO Tim Sweeney says Apple fight is about ‘basic freedoms of all consumers and developers’, The Verge, ‏2020-08-14 (באנגלית)
19. ↑  Kim Lyons, Microsoft says Forza is at risk from Apple’s Unreal Engine cutoff, The Verge, ‏2020-08-23 (באנגלית)
20. ↑  Kif Leswing, Apple fires back in court, says Epic Games CEO asked for special treatment, CNBC, ‏2020-08-21 (באנגלית)
21. ↑  נחמה אלמוג, ניצחון חלקי לאפל נגד אפיק גיימז: לא תחזיר את פורטנייט ל-App Store, באתר אנשים ומחשבים, ‏2020-08-25
22. ↑  Epic נגד אפל – הקרב על האפסטור נפתח, ‏2021-05-04
23. ↑  Bryant Francis, Apple has terminated Epic Games' App Store account, www.gamasutra.com (באנגלית)
24. ↑  רועי בהריר-פרל, הקרב על העמלה: אפל תובעת את יוצרת פורטנייט, באתר אייס, 9 בספטמבר 2020
25. ↑  אתר למנויים בלבד מלחמת האפסטור: אפל תובעת את יוצרת פורטנייט, באתר TheMarker‏, 9 בספטמבר 2020
26. ↑  עו"ד עדי שובל, עו"ד עדי שובל, אפל נגד אפיק: ביהמ"ש בקליפורניה דחה את טענות אפל, באתר www.law.co.il
27. ↑  Kyle Orland, Apple v. Epic hearing previews a long, hard-fought trial to come, Ars Technica, ‏2020-09-28 (באנגלית אמריקאית)
28. ↑  Epic and Apple decline trial by jury, GamesIndustry.biz (באנגלית)
29. ↑  Nick Statt, Epic judge permanently restrains Apple from blocking Unreal Engine, but won’t force Fortnite, The Verge, ‏2020-10-09 (באנגלית)
30. ↑  Judge says Epic’s Apple lawsuit could have ‘serious ramifications’ for Sony, Nintendo and Microsoft, VGC, ‏2020-10-10 (באנגלית בריטית)
31. ↑  Horwitz, Sarah E. Needleman and Jeff (2020-12-16). "Facebook Wades Into 'Fortnite' Maker's Dispute With Apple". *Wall Street Journal* (באנגלית אמריקאית). ISSN 0099-9660. נבדק ב-2021-05-26.
32. ↑  Rich Stanton, Apple subpoenas Valve as part of its legal battle with Epic: Valve fights back, PC Gamer, ‏2021-02-19 (באנגלית אמריקאית)
33. ↑  Court Orders Valve To Hand Over Data On 436 Steam Games To Apple, Kotaku (באנגלית אמריקאית)
34. ↑  The Epic vs. Apple lawsuit has been confirmed for an in-person trial, VGC, ‏2021-03-02 (באנגלית בריטית)
35. ↑  Kyle Orland, Apple CEO faces tough questioning as Epic Games trial wraps up, Ars Technica, ‏2021-05-21 (באנגלית אמריקאית)
36. 1 2  יאיר מור, מנכ"ל אפל הגיע לבית משפט - ועבר לינץ' משפטי, באתר אייס, 24 במאי 2021
37. ↑  Chris Kerr, Nvidia sidesteps the App Store to bring GeForce Now game streaming to iOS, www.gamasutra.com (באנגלית)
38. ↑  "Analysis | Understanding legal arguments in Epic v. Apple: Tinder, itch.io and a naked banana". *Washington Post* (באנגלית אמריקאית). ISSN 0190-8286. נבדק ב-2021-05-26.
39. ↑  Adi Robertson, Epic v. Apple keeps coming back to the gap between ignorance and inconvenience, The Verge, ‏2021-05-11 (באנגלית)
40. ↑  Roblox rebrands as 'experience' creation platform amid Epic Games v. Apple trial, AppleInsider (באנגלית)
41. ↑  *Epic vs. Apple Shows the Courts Were Not Prepared for the Games Industry's Obsessive Secrecy - IGN* (באנגלית), נבדק ב-2021-05-26
42. ↑  Epic vs Apple: All The Headlines, GamesIndustry.biz (באנגלית)
43. 1 2 3  Nicas, Jack; Browning, Kellen (2021-09-10). "Judge Orders Apple to Ease Restrictions on App Developers". *The New York Times* (באנגלית אמריקאית). ISSN 0362-4331. נבדק ב-2021-09-25.
44. 1 2 3 4 5 6  Adi Robertson, A comprehensive breakdown of the Epic v. Apple ruling, The Verge, ‏2021-09-12 (באנגלית)
45. ↑  "Apple dealt major blow in Epic Games trial". *BBC News* (באנגלית בריטית). 2021-09-10. נבדק ב-2021-09-25.
46. ↑  pm, Rebekah ValentineUpdated: 10 Sep 2021 9:19 pmPosted: 10 Sep 2021 9:19, *Epic v. Apple: Court Says Apple's 30% Sales Cut Is Unjustified - IGN* (באנגלית), נבדק ב-2021-09-25
47. ↑  "What The Ruling In The Epic Games V. Apple Lawsuit Means For iPhone Users". *NPR.org* (באנגלית). נבדק ב-2021-09-25.
48. ↑  Despite the end of Epic vs. Apple, Fortnite isn’t coming back to iOS yet, PCGamesN (באנגלית בריטית)
49. ↑  Epic Games appeals ruling in lawsuit alleging Apple monopoly, AP NEWS, ‏2021-09-12 (באנגלית)
50. ↑  Nicole Carpenter, Fortnite ‘blacklisted’ by Apple, Epic Games CEO says, Polygon, ‏2021-09-22 (באנגלית אמריקאית)
51. ↑  Rana, Neha Malara, Akanksha (2020-08-15). "Epic Games wins support from 'Fortnite' gamers, firms on Apple standoff". *Reuters* (באנגלית). נבדק ב-2021-05-26.
52. ↑  News sites join Epic in fight against Apple's high iOS Store fees, Engadget (באנגלית אמריקאית)
53. ↑  iPhones with Fortnite installed selling for thousands on eBay, The Independent, ‏2020-08-20 (באנגלית)
54. ↑  Ron Amadeo, Epic, Spotify, and others take on Apple with "Coalition for App Fairness", Ars Technica, ‏2020-09-24 (באנגלית אמריקאית)
55. ↑  Tom Warren, Microsoft hits out at Apple with its new Windows app store policies, The Verge, ‏2020-10-08 (באנגלית)
56. ↑  Kif Leswing, Apple will cut App Store commissions by half to 15% for small app makers, CNBC, ‏2020-11-18 (באנגלית)
57. ↑  Chris Kerr, Google distances itself from Epic versus Apple legal dispute, www.gamasutra.com (באנגלית)
58. ↑  Chris Welch, Google gave phone makers extra money to ditch third-party app stores, The Verge, ‏2021-08-19 (באנגלית)